Üks kolleeg on poolnaljatamisi välja pakkunud, et Rein Raua aju tuleks pärast tema surma ekspertiisi saata. Peaaegu kõike, mida ta teeb, teeb ta teistest paremini, välja arvatud igasugused kehalised tegevused. Ta vihkab sporti ja liikumist ning tervislikke eluviise, eelistades sellele tervist kurnavat hedonismi. Mõni aeg tagasi tõmbas ta meelsasti piipu, valides vaid parimaid tubakaid. Veine ta tunneb ja armastab, aga joob hea meelega konjakitki. Tema kirg on tee. "Ma võin laupäeval kaheksa tundi järjest köögis veeta," iseloomustab ta ise oma perfektsionistlikku kiindumust Ida-Aasia kööki.